A Bizottság 1342/2002/EK rendelete

(2002. július 24.)

a termelési potenciálra tekintettel a borpiac közös szervezéséről szóló 1493/1999/EK tanácsi rendelet alkalmazása részletes szabályainak megállapításáról szóló 1227/2000/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2585/2001/EK rendelettel [1] módosított, a borpiac közös szervezéséről szóló, 1999. május 17-i 1493/1999/EK tanácsi rendeletre [2] és különösen annak 10., 15. és 80. cikkére,

mivel:

(1) Egy sajátos gyakorlati probléma megoldása érdekében módosítani kell az 1493/1999/EK rendelet 2. cikkének (3) bekezdésében a 2. cikk (2) bekezdésétől való eltérésre vonatkozóan megállapított határidőt. Az eltérés engedélyezésével kapcsolatos különböző rendelkezések alkalmazása nehéz és összetett igazgatási feladatot jelent, különösen az ellenőrzések és a szankciók tekintetében. Az igazgatás megfelelő menete érdekében a kérdéses időpontot 2002. november 30-ára kell halasztani.

(2) A legutóbb az 1253/2001/EK rendelettel [3] módosított 1227/2000/EK bizottsági rendelet [4] határidőt állapít meg az 1493/1999/EK rendelet 2. cikke (3) bekezdésének b) pontjában említett időszakra, amelynek során az érintett terület betelepítését követően a termelő újratelepítési jogokat szerezhet. E jogok megszerzésével kapcsolatos gyakorlati okokból módosítani kell ezt az időszakot.

(3) A tapasztalat azt mutatja, hogy a túlzott mértékű igazgatási feladatok elkerülése érdekében egyszerűsíteni kell a 2500 négyzetméternél nem nagyobb területek szőlőtermesztés alóli tartós kivonására vonatkozó támogatási rendszert.

(4) A 2585/2001/EK rendelettel módosított 1493/1999/EK rendelet 11. cikkének (3) bekezdése nyomán a korábbi üzemfejlesztési tervek alapján, illetve a fiatal gazdálkodók részére nyújtandó támogatások feltételeit úgy kell megállapítani, hogy ne sérüljön a piac közös szervezésének általános célkitűzése a bortermelési potenciál szabályozása tekintetében.

(5) A szerkezetátalakítási és átállási programok keretében különbséget kell tenni azon esetek között, amikor a tervben előirányzott valamennyi intézkedés, illetve amikor egy meghatározott intézkedés végrehajtása céljából kerül sor támogatás kifizetésére. Ezért tehát meg kell határozni a támogatás előleg formájában történő kifizetésének részletes szabályait.

(6) A szerkezetátalakítási és átállási programok időtartamának kiigazítása során, amennyiben támogatási előleg kifizetésére kerül sor, figyelembe kell venni az időjárási, valamint az egészségügyi és a higiéniai korlátokat is.

(7) A megállapított szankciókat oly módon kell módosítani, hogy azok arányban álljanak a tervben szereplő, de a megállapított határidőn belül végre nem hajtott intézkedésekkel. Az ellenőrzések tekintetében elő kell írni annak vizsgálatát, hogy az említett intézkedések megtörtén- tek-e.

(8) A tapasztalat azt mutatja, hogy különleges rendelkezéseket kell megállapítani azokra az esetekre, amikor egy termelő lemond a terv végrehajtásáról vagy a támogatás előleg formájában történő felvételéről.

(9) Ezért az 1227/2000/EK rendeletet ennek megfelelően módosítani kell.

(10) Az e rendeletben előírt intézkedések összhangban vannak a Borpiaci Irányítóbizottság véleményével,

ELFOGADTA EZT A RENDELETET:

1. cikk

Az 1227/2000/EK rendelet a következőképpen módosul:

1. A 2. cikk a következőképpen módosul:

a) a cikk a következő (1a) bekezdéssel egészül ki:

"(1a) Az 1493/1999/EK rendelet 2. cikkének (3) bekezdésében megállapított 2002. július 31-i határidőt 2002. november 30-ára kell elhalasztani.";

b) az (5) bekezdésben "2002. március 31." helyébe "2002. július 15." lép;

2. A 8. cikk a következőképpen módosul:

a) a (4) bekezdés helyébe a következő szöveg lép:

"(4) A 2500 négyzetméternél nem nagyobb szőlőtermő területtel rendelkező gazdaságok részére hektáronként legfeljebb 4300 EUR összegű támogatás nyújtható.

A tagállamok úgy dönthetnek, hogy a 2500 négyzetméternél nagyobb szőlőtermő területtel rendelkező gazdaságoknak is megadják az első albekezdésben említett támogatást annak érdekében, hogy legalább 1000, legfeljebb pedig 2500 négyzetméternek megfelelő terület kivágásra kerüljön.";

b) a (6) bekezdést el kell hagyni;

3. A 12. cikk helyébe a következő szöveg lép:

"12. cikk

(1) Az 1493/1999/EK rendelet 11. cikke (3) bekezdésének értelmezésében:

a) "a természetes élettartamuk végéhez ért szőlőültetvények normál megújítása"; azt jelenti, hogy az adott parcellát ugyanazzal a fajtával és ugyanolyan szőlőtermesztési rendszer szerint újratelepítik;

b) a "fiatal gazdálkodó"; olyan 40 évesnél fiatalabb gazdálkodót jelent, aki megfelelő szakképzettséggel és hozzáértéssel rendelkezik, és aki első alkalommal válik bortermelő gazdaság vezetőjévé.

(2) Az 1493/1999/EK rendelet 11. cikke (3) bekezdésének harmadik albekezdésében említett új telepítési jogok az e rendelet 25. cikkének (1) bekezdésében említett jogokat is magukban foglalják.";

4. A 13. cikk helyébe a következő szöveg lép:

"13. cikk

(1) A tagállamok illetékes hatóságai megállapítják azt a minimális parcellaméretet, amelynek alapján szerkezetátalakítási és átállási támogatás nyújtható, valamint a szerkezetátalakítás és az átállás eredményeképpen létrejövő minimális parcellaméretet is.

(2) Az egyes tagállamok illetékes hatóságai megállapítják:

a) a tervben feltüntetendő intézkedéseket;

b) a végrehajtás határidejét, amely nem haladhatja meg az öt évet;

c) azt a követelményt, hogy valamennyi tervnek meg kell határoznia az egyes pénzügyi években végrehajtandó intézkedéseket, valamint az egyes intézkedések által érintett területet;

d) a végrehajtás ellenőrzésére vonatkozó eljárásokat.

(3) A tagállamok illetékes hatóságai megállapítják a terv alapján végzett kivágásból eredő újratelepítési jogoknak a terv végrehajtása során való érvényesítésére vonatkozó korlátozások szabályait, amennyiben az említett jog gyakorlása az érintett terület terméshozamának növekedéséhez vezetne. A szabályokat úgy kell megállapítani, hogy biztosítsák a rendszer célkitűzéseinek megvalósulását és különösen azt, hogy összességében ne növekedjék a termelési potenciál az érintett tagállamban.

A tagállamok illetékes hatóságai megállapítják az új telepítési jogok alkalmazására vonatkozó szabályokat. Ezekben a szabályokban elő kell írni, hogy ilyen jogok csak technikailag szükséges esetben és a terv által érintett összterület 10 %-át meg nem haladó mértékben gyakorolhatók. A szabályoknak elő kell írniuk továbbá az ilyen területre adott támogatás megfelelő mértékű csökkentését is.

Az 1493/1999/EK rendelet 11. cikke (3) bekezdésének harmadik albekezdésében említett új telepítési jogok tekintetében az e bekezdés második albekezdésében említett szabályoknak elő kell írniuk, hogy:

a) az e bekezdés második albekezdésében említett 10 %-os határérték nem alkalmazandó;

b) a fiatal gazdálkodóknak járó új telepítési jogok nem haladhatják meg az érintett tagállam részére az 1493/1999/EK rendelet 6. cikke (1) bekezdésének a) pontjában biztosított újonnan alkotott telepítési jogok összességének 30 %-át.

(4) A tagállamok illetékes hatóságai elfogadják a támogatások körét és mértékét meghatározó szabályokat. Az 1493/1999/EK rendelet II. címének III. fejezete, valamint e fejezet alapján az említett szabályok közé tartozhat különösen az átalányösszegként történő kifizetés, a hektáronkénti támogatás legmagasabb mértékének, valamint a tárgyilagos szempontokon alapuló differenciált támogatás előírása. A szabályokban megfelelően nagyobb mértékű támogatást kell előírni olyan esetekre, amikor a terv alapján végzett kivágásból eredő újratelepítési jogok gyakorlására kerül sor a terv végrehajtása során.";

5. A 15. cikk helyébe a következő szöveg lép:

"15. cikk

(1) A támogatást az adott intézkedés végrehajtásának ellenőrzése után lehet kifizetni.

Amennyiben az ellenőrzés megállapítja, hogy nem került sor a támogatási kérelemben szereplő intézkedés maradéktalan végrehajtására, de az érintett terület több mint 80 %-án végrehajtották az intézkedést a megállapított határidőn belül, a támogatást azon további támogatás kétszeresével csökkentett összegben kell kifizetni, amely akkor járt volna, ha az intézkedés a teljes területen végrehajtásra kerül.

(2) Az (1) bekezdés alóli kivételként a tagállamok előírhatják egy adott intézkedésre vonatkozó támogatás előleg formájában történő kifizetését a termelő részére még az intézkedés teljes végrehajtása előtt, feltéve, hogy a végrehajtás megkezdődött, és a kedvezményezett a támogatás összegének 120 %-ával egyenlő összegű biztosítékot nyújt. A 2220/85/EGK rendelet alkalmazásában további kötelezettség, hogy az adott intézkedést az előleg kifizetését követő két éven belül végre kell hajtani.

Az egyes tagállamoknak jogukban áll módosítani ezt az időtartamot, amennyiben:

a) a szóban forgó területek olyan terület részét képezik, amelyet az érintett tagállam illetékes hatóságai által elismerten természeti katasztrófa ért;

b) a tervezett intézkedés nem hajtható végre az érintett tagállam részéről elismert szerv által igazoltan fennálló növény-egészségügyi probléma következtében.

A támogatás előleg formájában történő kifizetésének további feltétele az adott parcellát érintő valamennyi olyan korábbi intézkedés maradéktalan végrehajtása, amelyre vonatkozóan a termelő támogatási előleget vett fel.

Amennyiben az ellenőrzés azt mutatja, hogy nem hajtották végre maradéktalanul a támogatási kérelemben szereplő intézkedést, amelyre vonatkozóan támogatási előleg kifizetésére került sor, de az érintett terület több mint 80 %-án végrehajtották az intézkedést a megállapított határidőn belül, a biztosítékot azon további támogatás kétszeresével csökkentett összegben kell visszafizetni, amely akkor járt volna, ha az intézkedés a teljes területen végrehajtásra kerül.

Ha egy termelő az érintett tagállam által megállapított határidő lejárta előtt lemond a támogatási előlegről, a biztosíték 95 %-át visszakapja. A tagállamok értesítik a Bizottságot az ezen albekezdés végrehajtására általuk megállapított határidőről.

Ha egy termelő az érintett tagállam által megállapított határidő lejárta előtt lemond valamely intézkedés végrehajtásáról, köteles visszafizetni a részére kifizetett támogatási előleget, amelyet követően a biztosíték 90 %-át visszakapja. A tagállamok értesítik a Bizottságot az ezen albekezdés végrehajtására általuk megállapított határidőről.

(3) Amennyiben nem került sor a támogatási kérelemben szereplő valamennyi intézkedés végrehajtására a 13. cikk (2) bekezdésében megállapított határidőn belül, a termelő köteles visszafizetni az adott kérelem alapján felvett támogatás teljes összegét.

Amennyiben azonban a támogatási kérelemben szereplő valamennyi intézkedés az érintett területek több mint 80 %-án végrehajtásra került a megállapított határidőn belül, a visszafizetendő összeg azon további támogatás kétszeresével egyenlő, amely akkor járt volna, ha a tervben szereplő valamennyi intézkedés a teljes területen végrehajtásra kerül.

(4) E cikk alkalmazásában 5 %-os tűréshatár alkalmazandó az érintett területek ellenőrzésekor.

15a. cikk

(1) A 15. cikk alóli kivételként a tagállamok előírhatják, hogy a támogatás kifizetésére a támogatási kérelemben szereplő valamennyi intézkedés végrehajtásának ellenőrzését követően kerül sor. Amennyiben az ellenőrzés megállapítja, hogy nem került sor a támogatási kérelemben szereplő valamennyi intézkedés maradéktalan végrehajtására, de az érintett terület több mint 80 %-án végrehajtották az intézkedéseket a megállapított határidőn belül, a támogatást azon további támogatás kétszeresével csökkentett összegben kell kifizetni, amely akkor járt volna, ha az intézkedés a teljes területen végrehajtásra kerül.

(2) Az (1) bekezdéstől eltérően a tagállamok előírhatják a támogatási kérelemben szereplő valamennyi intézkedésre vonatkozó támogatás előleg formájában történő kifizetését a termelő részére még az intézkedések teljes végrehajtása előtt, feltéve, hogy a végrehajtás megkezdődött, és a kedvezményezett a támogatás összegének 120 %-ával egyenlő összegű biztosítékot nyújt. A 2220/85/EGK rendelet alkalmazásában további kötelezettség, hogy valamennyi intézkedést az előleg kifizetését követő két éven belül végre kell hajtani.

Az egyes tagállamoknak jogukban áll módosítani ezt az időtartamot, amennyiben:

a) a szóban forgó területek olyan terület részét képezik, amelyet az érintett tagállam illetékes hatóságai által elismerten természeti katasztrófa ért;

b) a tervezett intézkedés nem hajtható végre az érintett tagállam részéről elismert szerv által igazoltan fennálló növény-egészségügyi probléma következtében.

Amennyiben az ellenőrzés azt mutatja, hogy nem hajtották végre maradéktalanul a támogatási kérelemben szereplő valamennyi intézkedést, amelyre vonatkozóan támogatási előleg kifizetésére került sor, de az érintett terület több mint 80 %-án végrehajtották az intézkedéseket a megállapított határidőn belül, a biztosítékot azon további támogatás kétszeresével csökkentett összegben kell visszafizetni, amely akkor járt volna, ha az intézkedés a teljes területen végrehajtásra kerül.

Ha egy termelő az érintett tagállam által megállapított határidő lejárta előtt lemond a támogatási előlegről, a biztosíték 95 %-át visszakapja. A tagállamok értesítik a Bizottságot az ezen albekezdés végrehajtására általuk megállapított határidőről.

Ha egy termelő az érintett tagállam által megállapított határidő lejárta előtt lemond valamennyi intézkedés végrehajtásáról, köteles visszafizetni az általa felvett támogatási előleget, amelyet követően a biztosíték 90 %-át visszakapja. A tagállamok értesítik a Bizottságot az ezen albekezdés végrehajtására általuk megállapított határidőről.

(3) E cikk alkalmazásában 5 %-os tűréshatár alkalmazandó az érintett területek ellenőrzésekor."

2. cikk

Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2002. július 24-én.

a Bizottság részéről

Franz Fischler

a Bizottság tagja

[1] HL L 345., 2001.12.29., 10. o.

[2] HL L 179., 1999.7.14., 1. o.

[3] HL L 173., 2001.6.27., 31. o.

[4] HL L 143., 2000.6.16., 1. o.

--------------------------------------------------